RO Jurnalul Oficial al Uniunii Europene L 140/2

REGULAMENTUL (UE) NR. 520/2011 AL COMISIEI

din 25 mai 2011

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime aplicabile reziduurilor de benalaxil, boscalid, buprofezin, carbofuran, carbosulfan, cipermetrin, fluopicolid, hexitiazox, indoxacarb, metaflumizonă, metoxifenozid, paraquat, procloraz, spirodiclofen, protioconazol și zoxamid din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Conținuturile maxime aplicabile reziduurilor (CMR) de benalaxil, carbofuran, carbosulfan, cipermetrin, indoxacarb, metoxifenozid, paraquat, procloraz și zoxamid au fost stabilite în anexa II și partea B din anexa III la Regulamentul (CE) nr. 396/2005. Conținuturile maxime aplicabile reziduurilor de boscalid, buprofezin, fluopicolid, hexitiazox, metaflumizonă, protioconazol și spirodiclofen au fost stabilite în partea A din anexa III la Regulamentul (CE) nr. 396/2005.

(2) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere referitoare la utilizarea boscalidului într-o gamă largă de culturi, pentru modificarea CMR-urilor existente. Utilizarea autorizată a boscalidului în țările din Acordul Nord-American de Liber-Schimb (North American Free Trade Agreement – NAFTA) conduce la un nivel de reziduuri mai ridicat decât CMR-urile definite în anexa III la Regulamentul (CE) nr. 396/2005. Pentru a evita barierele comerciale la importul de cireșe, ceapă, ceapă verde, roșii, vinete, castraveți, pepeni galbeni, broccoli, varză cu căpățână, busuioc, fasole uscată, mazăre uscată, semințe de floarea-soarelui și semințe de rapiță sunt necesare niveluri mai mari de CMR-uri.

(3) În conformitate cu articolul 8 din Regulamentul (CE) nr. 396/2005, această cerere a fost evaluată de statul membru în cauză, iar raportul de evaluare a fost înaintat Comisiei.

(4) Autoritatea Europeană pentru Siguranța Alimentară, denumită în continuare „autoritatea”, a evaluat cererea și raportul de evaluare, analizând în special riscurile pentru consumatori și, după caz, pentru animale și a emis un aviz motivat cu privire la CMR-urile propuse (2). Autoritatea a înaintat acest aviz Comisiei și statelor membre și l-a pus la dispoziția publicului.

(5) În avizul său motivat, autoritatea a concluzionat că toate cerințele referitoare la date au fost îndeplinite și că modificările CMR-urilor, astfel cum au fost recomandate de autoritate, sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi relevante nu indică existența unui risc de depășire a dozei zilnice admise (DZA) sau a dozei acute de referință (DAR).

(6) La 9 iulie 2010, Comisia Codex Alimentarius (CCA) a adoptat limite stabilite prin Codex (CXL) pentru benalaxil, boscalid, buprofezin, carbofuran, carbosulfan, cipermetrin, fluopicolid, hexitiazox, indoxacarb, metaflumizonă, metoxifenozid, paraquat, procloraz, spirodiclofen, protioconazol și zoxamid. Aceste CXL-uri ar trebui incluse în Regulamentul (CE) nr. 396/2005 ca CMR-uri, cu excepția CXL-urilor care nu sunt sigure pentru un grup de consumatori europeni și pentru care Uniunea a prezentat o rezervă către CAC (3) pe baza unui raport științific al autorității.

(7) Pe baza avizului motivat al autorității și ținând seama de factorii relevanți pentru contextul în cauză, modificările adecvate ale CMR-urilor îndeplinesc cerințele articolului 14 alineatul (2) literele (a) și (e) din Regulamentul (CE) nr. 396/2005.

(8) Anexele II și III la Regulamentul (CE) nr. 396/2005 ar trebui, prin urmare, modificate în consecință.

(9) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în ziua următoare publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 25 mai 2011. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Rapoarte științifice ale EFSA disponibile la adresa http://www.efsa.europa.eu:

„Avizul motivat al EFSA, elaborat de Unitatea Pesticide (PRAPeR), privind modificarea CMR-urilor existente pentru boscalid în diverse culturi” [Reasoned opinion of EFSA prepared by the Pesticides Unit (PRAPeR) on the modification of existing MRL for boscalid in various crops ], EFSA Journal 2010; 8(9):1780. Publicat: 16 septembrie 2010. Adoptat: 12 septembrie 2010.

Raport științific al EFSA. „Sprijin științific și tehnic pentru pregătirea unei poziții a UE în cea de-a 42-a sesiune a Comitetului Codex pentru reziduurile de pesticide” [Scientific and technical support for preparing a EU position in the 42nd Session of the Codex Committee on Pesticide Residues (CCRP)], EFSA Journal 2010; 8(11):1560. Publicat: 26 noiembrie 2010. Adoptat: 24 martie 2010.

(3) Rapoartele Comitetului Codex pentru reziduurile de pesticide disponibile la adresa: http://www.codexalimentarius.net/web/archives.jsp?year=10

ALINORM 10/33/REP. PROGRAMUL COMUN FAO/OMS PRIVIND NORMELE ALIMENTARE, COMISIA CODEX ALIMENTARIUS. APENDICELE II și III. A treizeci și treia sesiune. Centrul internațional de conferințe, Geneva, Elveția, 5 - 9 iulie 2010.